b"\n_START_ARTICLE_\nBitllet de vint euros\n_START_SECTION_\nHist\xc3\xb2ria\n_START_PARAGRAPH_\nL'euro va ser introdu\xc3\xaft l'1 de gener de 1999, esdevenint de sobte la moneda de m\xc3\xa9s de 300 milions de persones a Europa. Durant els seus tres primers anys d'exist\xc3\xa8ncia, l'euro era una moneda invisible perqu\xc3\xa8 nom\xc3\xa9s s'utilitzava en comptabilitat. F\xc3\xadsicament l'euro no va ser introdu\xc3\xaft fins a l'1 de gener de 2002, quan va reempla\xc3\xa7ar la moneda nacional de cada pa\xc3\xads que formava l'eurozona dels 12, amb preus de canvi de divisa fixats.\n_START_SECTION_\nPer\xc3\xadode de transici\xc3\xb3\n_START_PARAGRAPH_\nEl per\xc3\xadode de transici\xc3\xb3 durant el qual les monedes i bitllets de les monedes nacionals podien ser canviats per monedes i bitllets d'euro va durar dos mesos, de l'1 de gener de 2002 fins al 28 de febrer de 2002. La data oficial en la qual la moneda nacional va deixar de ser legal va variar depenent del que decid\xc3\xads cada estat membre. El primer lloc on la moneda nacional va deixar de ser acceptada va ser Alemanya, que va decidir que ho deix\xc3\xa9s de ser el 31 de desembre de 2001, tot i que el per\xc3\xadode de canvi de moneda va durar els dos mesos estipulats. Fins i tot un cop les monedes nacionals ja van deixar de ser legals, encara van seguir sent acceptades pels bancs centrals de cada pa\xc3\xads durant un per\xc3\xadode m\xc3\xadnim de 10 anys, i fins i tot en alguns casos sense l\xc3\xadmit, com en el cas d'Espanya.\n_START_SECTION_\nDisseny\n_START_PARAGRAPH_\nEl bitllet de vint euros \xc3\xa9s el tercer m\xc3\xa9s petit de tots amb unes mides de 133x72\xc2\xa0mm. Tots els bitllets mostren ponts i arcs d'estils hist\xc3\xb2rics europeus diferents. El de vint euros hi t\xc3\xa9 representat ponts i arcs d\xe2\x80\x99arquitectura g\xc3\xb2tica i l'esquema de colors que utilitza \xc3\xa9s blau. Tot i que els dissenys originals de Robert Kalina pretenien mostrar monuments reals, per raons pol\xc3\xadtiques els motius utilitzats mostren \xc3\xbanicament exemples hipot\xc3\xa8tics de cada era arquitect\xc3\xb2nica._NEWLINE_Com tots els bitllets d'euro, el de vint euros cont\xc3\xa9 escrit el valor del bitllet, la bandera de la UE, la signatura del president del BCE i les inicials d'aquest banc en diferents idiomes de la UE (BCE, ECB, EZB, EKT i EKP), un mapa d'Europa, una representaci\xc3\xb3 dels territoris d'ultramar de la UE, les estrelles de la bandera de la UE i diversos elements de seguretat.\n_START_SECTION_\nCirculaci\xc3\xb3\n_START_PARAGRAPH_\nAl juliol del 2012 hi havia aproximadament 2.844.195 bitllets de vint euros en circulaci\xc3\xb3 als pa\xc3\xafsos de la zona euro. Aix\xc3\xb2 representa un total aproximat de 56.883.046 euros en bitllets de vint. El Banc Central Europeu controla la circulaci\xc3\xb3 i la quantitat de monedes i bitllets d'euro. \xc3\x89s una tasca de l'Eurosistema per garantir un subministrament eficient i sense problemes de l'euro i per mantenir-ne la seva integritat a tota la zona euro.\n_START_SECTION_\nSeguiment\n_START_PARAGRAPH_\nHi ha diverses comunitats de persones a nivell europeu que, com a afici\xc3\xb3, realitzen un seguiment dels bitllets d'euro que passen per les seves mans, i saben per on han viatjat utilitzant l'EuroBillTracker. L'objectiu \xc3\xa9s registrar tantes dades com sigui possible per tal de con\xc3\xa8ixer detalls sobre la seva propagaci\xc3\xb3, com ara des d'on a on viatgen, fer-ne un seguiment i generar estad\xc3\xadstiques i r\xc3\xa0nquings, com per exemple, en quins pa\xc3\xafsos hi ha m\xc3\xa9s bitllets. A data de setembre de 2012, EuroBillTracker havia registrat m\xc3\xa9s de 109 milions de bitllets amb un valor superior a 2.105 milions d'euros.\n_START_SECTION_\nFalsificaci\xc3\xb3\n_START_PARAGRAPH_\nEls bitllets d'euro s\xc3\xb3n molt dif\xc3\xadcils de falsificar perqu\xc3\xa8 tenen un gran nombre d'elements de seguretat. El bitllet de vint euros \xc3\xa9s el m\xc3\xa9s falsificat de tots. Durant el primer semestre del 2012, un 42,5% del total de bitllets d'euros falsificats eren bitllets de vint. Aix\xc3\xb2 representa un total de 106.675 bitllets de vint falsificats per un valor de 2.133.500 euros. El BCE i els bancs centrals nacionals recomanen estar a l'aguait i recon\xc3\xa8ixer els bitllets falsos amb el m\xc3\xa8tode simple de tocar-mirar-inclinar._NEWLINE_Per lluitar contra les falsificacions, el BCE utilitza una tecnologia avan\xc3\xa7ada en impressi\xc3\xb3 i utilitza una s\xc3\xa8rie d'elements de seguretat que s\xc3\xb3n suficients per dissuadir els falsificadors. Tamb\xc3\xa9 compta amb un centre d'an\xc3\xa0lisi de falsificacions, que coopera estretament amb l'Europol. El BCE tamb\xc3\xa9 compta amb l'ajuda del Grup de Bancs Centrals per la Dissuasi\xc3\xb3 de Falsificacions, que impedeixen la falsificaci\xc3\xb3 per mitjans digitals i, en evitar la producci\xc3\xb3 de bitllets falsos, redueixen les p\xc3\xa8rdues dels particulars i les empreses que els puguin rebre.\n_START_SECTION_\nImpacte ambiental\n_START_PARAGRAPH_\nCom a instituci\xc3\xb3 favorable al medi ambient, el Banc Central Europeu s'esfor\xc3\xa7a molt per utilitzar els recursos naturals de manera prudent, per mantenir la qualitat de l'entorn i per protegir la salut dels ciutadans en la fabricaci\xc3\xb3 i subministrament dels bitllets d'euro._NEWLINE_Els bitllets d'euro s\xc3\xb3n segurs d'utilitzar: els resultats d'avaluacions independents confirmen que els bitllets d'euro compleixen tots els reglaments de la UE relatius a un ampli conjunt de subst\xc3\xa0ncies qu\xc3\xadmiques presents en aquests. Totes les subst\xc3\xa0ncies presents en els bitllets d'euro mostren una concentraci\xc3\xb3 molt inferior a qualsevol l\xc3\xadmit establert."